Bibliotekspolitisk Topmøde 2018: Der er nok at tage fat på! Klip fra formandens beretning - Danmarks Biblioteksforening\nSteen Bording Andersen (A), formand for Danmarks Biblioteksforening på talerstolen i Herning. Foto: Tony Brøchner.\nDanmarks Biblioteksforening sætter i 2018 for alvor spot på loven i relation til bibliotekets rolle i dag, men også på læsningens betydning – og på ORDet som afgørende dannelses- og demokratielement. Men også på at folkebiblioteket giver os mulighed for at blive klogere også i en digital verden. Som en af samfundets vigtige demokratiske institutioner er der stor interesse for bibliotekets udvikling og formål og hyppigt mediedebat om dets opgaver og vilkår.\nFormand for DB, Steen Bording Andersen (A), tog i sin mundtlige beretning til generalforsamlingen torsdag formiddag den 12. april i Herning Kongrescenter fat på det moderne folkebiblioteks udfordringer herunder på behovet for en lovdrøftelse.\nDe højaktuelle budskaber var stort set til debat gennem hele topmødet. I plenum på generalforsamlingen, i partimøderne, i det store møde for fagfolk, i mødet med kulturminister Mette Bock samme eftermiddag og under fredagens Krause-Kjær panel.\nDB og bibliotekernes fælles DNA\nSteen Bording Andersen åbnede beretningen med en særlig hilsen til førstegangsdeltagere og kommunernes nyvalgte kommunalpolitikere samt tre nye medlemskommuner: Svendborg, Egedal og Odder. Og så frem til et spændende topmøde med debatter både i salen og ‘hvor vi ellers mødes’.\n“Netop meningsudvekslinger er en del af det DNA, som kendetegner ikke kun Danmarks Biblioteksforening, men også alle vore biblioteker: At facilitere den demokratiske debat og være stedet, hvor man mødes og meninger brydes.”\nEt stærkt og vigtigt signal i en brydningstid, fandt formanden. “Hvor der tales public service overalt, informationssamfundet udfordres, og bibliotekernes rolle er til debat. Vel at mærke også i en tid, hvor læsning og fælles kulturelle platforme står for skud i en verden, hvor det er svært at finde ud af, hvad der faktuelt er sandt og falsk. Derfor er det fantastisk glædeligt, at flere og flere rækker ud efter bibliotekerne.”\nVision, velfærd og udvikling\nMed afsæt i kommunalvalget i november 2017 forklarede Steen Bording Andersen, hvorfor biblioteket som institution spiller en vigtig rolle i vores velfærdssamfund.\n“For få måneder siden skulle vi bestemme, hvilken hverdag vi ønsker i vores kommuner de næste fire år. Et af de vigtigste valgtemaer var set fra min stol – velfærd. Det handler ikke kun om normeringer i daginstitutioner. Eller om hvordan vi behandler psykisk sårbare. For mig handler velfærd om mere. Om at give os alle mulighed for at forfølge vores mål og udvikle os. Og her har bibliotekerne noget at byde ind med.\nFolkebibliotekerne er der, når vi skal blive klogere – vidensmæssigt og kulturelt. Men velfærd er også at hjælpe de borgere, der har brug for en ekstra hånd, og også her er bibliotekerne parate. Både når vi skal lære at læse og holde lysten ved lige, og når vi skal søge og lære at finde rundt i den digitale verden med Fake news eller bare finde vej til e-boksen.”\nHvor koblingen til velfærd var tydelig for formanden “ – og sikkert også for jer i salen”, er den det ikke altid for alle borgerne. Eller for den sags skyld for alle landets lokale og nationale politikere, pointerede Steen Bording Andersen.\n“Det er naturligvis ærgerligt. For bibliotekerne leverer masser af kernevelfærd. Hver eneste dag – og det endda helt borgernært. I praksis viser rigtigt mange borgere dog, at de godt er klar over bibliotekets utallige mulighederne, hvilket bl.a. afspejler sig i en stigning i besøgstallet på 38 mio. besøg som rekord i 2015. Det gør bibliotekerne til den langt mest besøgte kulturinstitution i antal såvel som i forskelligheden i brugergrupperne.”\nEn årsag til denne stigning så formanden bl.a. i det voksende antal arrangementer, der holdes. Lige fra debat- og forfatteraftener, læse- og lytteklubber, børneteater, forfatterkurser til mestring af den digitale verden og en hel masse mere. Han var især glad for, at fremgangen bl.a. tegnes af borgergenerede arrangementer, hvor borgerne selv kommer med indhold og bruger biblioteket som fysisk ramme. “Helt naturligt, fordi brugerne opfatter stedet som deres hus. Et folkets hus og det er selvfølgelig helt naturligt for et moderne folkebibliotek”, fastslog formanden.\nLovtjek skal styrke biblioteket\nKulturminister Mette Bock iværksætter i år et tjek af Lov om biblioteksvirksomhed i forhold til den udvikling, bibliotekerne har været igennem de sidste 15-20 år bl.a. som led i digitaliseringen og globaliseringen. Hvilket både formanden og forretningsudvalget er tilfredse med og helt i overensstemmelse med trenden i de andre nordeuropæiske nabolande, som også har taget deres lovgivning op til en eller anden form for revision.\n“Når vi ser på den nuværende bibliotekslov, så arbejdes der med meget bred definition af opgaven og formålet, men samtidig med en meget smal definition af metoden og – til dels forældede – medieplatforme. Jeg tror, at vi alle kan stå inde for formålet, selv om man godt kunne ønske sig lidt mere tidssvarende ord, som kan afspejle vores tid lidt bedre. Personligt kunne jeg godt tænke mig, at der kom lidt flere SKAL-opgaver ind i loven. Lidt mere retning. Samtidig med at selve formålet stadigvæk blev defineret bredt, så kommunerne kan indrette deres biblioteker efter deres borgeres behov. SKAL-opgaver har den store fordel, at man sikrer, at alle kommuner løfter de centrale opgaver.”\nI det hele taget skal biblioteket gøre arbejdet med at understøtte menneskers færdigheder, viden- og kulturtilgang til omdrejningspunktet. For DB-formanden handler det om meget mere end blot det ‘at stille materialer til rådighed’, som vægtes i den nuværende lov. Læsning og bøger, IT-søgning og -mestring, partnerskaber og demokratisk deltagelse må være noget af det mest centrale for biblioteksarbejdet i årene fremover, mente formand Steen Bording Andersen. Det skal en evt. revision fremme, og DB ser frem til processen og en bred og åben debat.\nGodt og skidt: Om e-bøger og copyrightreform\nFra 1. januar i år blev det muligt at låne mange af de dansk udgivne e-bøger på bibliotekerne, da også Gyldendal, Modtryk og Gad igen vil sælge deres e-bøger til bibliotekernes eReolen.dk i stil med knap 600 andre forlag og selvudgivere.\n“Det er desværre sådan, at bibliotekerne ikke har en lovgivningsret til at anskaffe og udlåne e-bøger, sådan som vi kender det fra de fysiske bøger, hvor det er en ret, vi har haft siden 1947 – i øvrigt efter en politisk kamp ført an af Danmarks Biblioteksforening. At de fleste forlag nu ad frivillighedens vej er med i eReolen, tror jeg på, kan have en stor betydning for udlånet og udbredelsen. Stor tak til kulturministeren, der trak en streg i sandet overfor forlag og eReolen og gav parterne et år til at finde en løsning.” Det havde, for formanden at se, den afgørende effekt og vil forhåbentlig styrke læsning af bøger i formatet.\nSteen Bording Andersen var derefter rundt om ophavsretsforholdene vedrørende e-bøger, som ikke kun er en national kamp, der skal kæmpes. Derfor har han engageret sig i EBLIDA, den europæiske biblioteksorganisation, for ad den vej internationalt at bidrage til at skubbe udviklingen i den rigtige retning i forhold til den igangværende EU-copyright-reform og et nyt direktiv i forbindelse med EU’s Digital-Single-Market proces.\nDerfor en NATIONAL LÆSESTRATEGI\nBørn og unge læser mindre og bruger mere tid på f.eks. sociale medier, viser en stor undersøgelse, En generation af stærke læ-sere: Greb til læselyst, som Tænketanken Fremtidens Biblioteker sammen med Københavns Biblioteker, Læremiddel.dk og Nationalt Videncenter for Læsning står bag. Her er over 8.000 børns læsevaner undersøgt.\n“Rapporten peger på nogle alarmerende tendenser. Ikke alene læser børnene og de unge mindre i fritiden – det kan ende med at gå ud over evnen til at læse, særligt længere tekster.”\nDet ser DB som et samfundsproblem og opfordrer derfor alle parter, som har noget på hjerte i forhold til læsning og læselyst, til at komme med forslag til en national strategi for læselyst og læseløft. “I DB tror vi på, at bibliotekerne med deres mere lyst-betonede tilgang til læsning sidder med nogle af løsningerne.”\nTendensen ses i mange lande og formanden nævnte, at Finland og Island har kastet sig over problematikken med inddragelse af skoler, biblioteksverdenen og videns- og ressourcepersoner. DB selv har allerede kontaktet både kultur- og undervisningsministrene og skulle netop i ugen efter topmødet drøfte de første idéer med undervisningsminister Merete Riisager (LA).\n“Vi tænker nemlig med udgangspunkt i undersøgelsen, at strategien skal udvikles i samarbejde mellem skoler, biblioteker og forældre samt alle andre relevante organisationer”, oplyste Steen Bording Andersen.\nDEMOKRATIUGEN – en fælles kampagne\nFormanden rundede også udbredelsen af de delvist selvbetjente biblioteker – herunder deres succes samt den uro, nogle har oplevet; den skal adresseres med det lokale sociale beredskab, men også med egne aktiviteter, mente Bording Andersen. “Vi skal være rigtig stolte af, at vi har et samfund, som kan stille sine biblioteksfaciliteter åbent til rådighed for dets borgere. Det må være, fordi vi trods alle mediehistorier har et trygt og stærkt samfund med stor sammenhængskraft.”\nNetop vinklen sammenhængskraft og demokrati var som optakt til kommunalvalget på dagsordenen, da DB sammen med de lokale biblioteker for første gang lancerede en hel biblioteksuge i oktober 2017 med overvældende deltagelse fra landets 91 kommuner og deres folkebiblioteker.\nI 2018 planlægges en ny national og fælles ugelang kampagne omkring temaet “ORD - biblioteket giver dig ordet!” Den skydes af på FN’s internationale læsedag den 8. september og drejer sig om dannelse og demokrati. DB-formandens ambition er, at den vil “nå endnu længere ud, også til folk der ikke bruger biblioteket.”\nTil slut trak formanden et lidt skarpere billede op af, hvad der står på spil i disse år.\nHan trak en linje til midten af 1800-tallet, hvor borgerne efter en række militære nederlag og midt i en brydningstid besluttede aktivt at ruste sig selv og landet til nye tider. Med skabelse af folkeskole, folkehøjskoler og folkebiblioteker og andre demokratisk baserede foreninger som andelsbevægelsen mm.\n“Alt mens man kæmpede for det spæde danske demokrati. Alle skulle med – og nøgleord var viden, dannelse og uddannelse, men også nysgerrighed og engagement.\nMin påstand er, at vi i dagens Danmark har brug for nogle af de samme kernekompetencer, nu hvor samfundet kraftigt udfordres af både digitalisering og globalisering.\nTIDEN er inde til modspil og indspark. Og her kommer folkebibliotekerne ind med de kvaliteter og værdier som netop bibliotekerne står for”, fremhævede formanden.\nSe den skriftlige Beretning for 2017 på db.dk/beretning2017.


Det siger kunderne om Privatjordemoder.dk · Referencer Det siger kunderne om Privatjordemoder.dk · Referencer\nAlle fortjener at have en Anne\nFor et halvt år siden blev jeg mor for anden gang, da jeg fødte jeg min datter nr. 2. Jeg er for evigt og uendeligt taknemmelig for, at jeg har haft Anne med mig på min rejse gennem graviditet, fødsel og efterfødsel.\nDa jeg fødte min første datter kun 1,5 år før jeg blev gravid anden gang, var det ved planlagt kejsersnit. Det havde jeg selv valgt, fordi jeg havde en følelse af frygt og angst omkring at skulle føde normalt. Den følelse anede jeg ikke, hvad jeg skulle gøre med, for jeg følte mig slet ikke hørt og mødt, som jeg havde brug for (uden jeg på det tidspunkt præcist anede, hvad jeg havde brug for) i det offentlige system. Og siden jeg ikke kendte til andre muligheder end en fødsel på et offentligt hospital, stod mit valg mellem pest eller kolera. Og jeg valgte kejsersnit.\nJeg fik det dog gjort til en fantastisk oplevelse at føde ved kejsersnit, og jeg fortryder intet ved det, for det var det eneste rigtige for mig, og min datter, dengang, som omstændighederne var.\nMen. Da jeg blev gravid igen, vidste jeg, at jeg stod ved denne skillevej igen. Jeg så det ikke længere som pest eller kolera, vaginal fødsel vs. kejsersnit. Jeg havde behov for at gøre, hvad jeg kunne for at arbejde med min angst, så jeg ville være i stand til at føde, og være med mig selv gennem en fødsel. Men jeg vidste, at jeg havde brug for en dygtig og ikke mindst empatisk jordemoder.\nJeg endte med at have den mest fantastiske fødsel. Selvom det langtfra gik helt nemt. Det er mit bedste 36-timers øjeblik, og jeg kan ikke undgå at blive rørt til tårer, når jeg tænker på den proces og den forvandling, jeg undergik i mig fødselsforløb. Men jeg kunne aldrig have gået igennem det uden min Anne.\nJeg er uendeligt taknemmelig for at have haft Anne som min jordemoder under min gravidtet, med til fødsel og med på sidelinjen under den sårbare efterfødselsperiode.\nAnne har været der hver gang, jeg havde brug for det. Hver gang jeg ramte en ny bølge af frygt for min forestående fødsel (både under gravidteten, men også under selve fødslen) var Anne der til kærligt at tale med mig om det og støtte mig i at finde en vej, som jeg kunne være med igennem det. Det var en vidunderlig oplevelse, jeg ville ønske jeg kunne gøre igen.\nAnne er den mest fantastiske jordemoder og et vidunderligt menneske! Alle fortjener at have en Anne gennem graviditet og fødsel, så ville verden være et meget bedre sted at føde og blive født ind i.\nDer kan ikke være nogen tvivl om, at Anne har mine varmeste anbefalinger.\nDen størst tænkelige gave – en fødsel, der var min egen\nJeg valgte at føde mit 3. barn derhjemme, efter 2 hospitalsfødsler som jeg ikke havde lyst til at gentage.\nEfter mit første møde med Anne var jeg ikke et sekund i tvivl om, at hun var kvinden, jeg allerhelst ville have ved min side under fødsel. Og hvor var det dog et godt valg. I stor kontrast til mine 2 første fødsler blev fødslen af Felix en fuldstændig vidunderlig oplevelse.\nTænk at jeg nogensinde skulle sige det om en fødsel. Og det giver jeg Anne en meget stor del af æren for. Anne fik mig til at slappe fuldstændig af, både med sit væsen og med fødselshypnose, hun gjorde mig tryg med sin kompetence og sit store engagement, og hun gav mig den størst tænkelige gave, i form af en fødsel som blev helt min egen.\nJeg kan ikke anbefale hende stærkt nok, og ønsker for alle kvinder, at de kan have hende ved deres side, når de skal føde.\nEn smuk, kærlig og rolig oplevelse\nKæreste vidunderlige Anne. Jeg takker dig fra dybet af mit hjerte, for en helt utrolig og livsændrende oplevelse med fødslen af min elskede lille søn! Alt, hvad jeg og Andreas ønskede – og mere til – gik i opfyldelse. Og det har jeg dig at takke for!\nJeg ved jo godt, at det var mig og min krop, der fødte, men jeg tillægger dig og din beroligende tilstedeværelse, dine utrolige faglige og intuitive evner – og tydelige erfaring for en gennemgribende indflydelse på den smukke, kærlige og rolige oplevelse, vi havde.\nDet hypnoseforløb, vi havde op til, har været absolut altafgørende for, at jeg overhovedet var i stand til at føde i så tillidsfuld, smertefri og centreret en tilstand. I dyb kontakt med min krop og dens resourser. Og i kontakt med min smukke søn, der var på vej ud til os. En kontakt og tillid, der ikke er forsvundet, fordi fødslen er overstået. Jeg var aldrig undervejs i tvivl eller utryg, og jeg følte mig velforberedt og klar.\nJeg er dig så taknemmelig for de opdagelser, jeg gjorde i vores hypnosesessioner ift. min indgang/indstiling til det at føde – ja, min indstilling til mig selv og livet!\nDu har for evigt hjulpet mig med at opdage og indse, hvad og hvor mine tankefælder ligger, mine handlingsmønstre og vaner – men i særdeleshed også, hvordan jeg kommer i kontakt med min styrke og kerne, således at jeg kunne komme i harmoni med det, der skulle ske under fødslen. Og vigtigst (min store udfordring): i stand til at være fuldt til stede i det og i mig selv imens! Uden at skulle ‘gøre’ en masse. Blot modtage livets gave!\nTænk at fødsler kan være smertefrie og spirituelle/selvudviklende oplevelser. Helt anderledes, end hvad jeg troede, da vi startede…\nTak Anne! Du vil altid have en helt særlig plads i vores liv og hjerter!\nSigrid Garfield Lund\nFaglighed, ro og nærvær\nJeg mødte Anne, da jeg var på hendes YoJo-hold og forelskede mig fuldstændig i hendes enorme faglighed, hendes ro og hendes dejlige nærvær. Derfor valgte jeg også at gå til massager og sessioner hos Anne under min graviditet.\nEfterfølgende har jeg brugt Anne til blandt andet hypnoterapi for at få min fødselsoplevelse på plads – og det lykkedes i den grad. Jeg har desuden taget en graviditets- og efterfødselsyogalæreruddannelse, hvor Anne underviser.\nNæste gang jeg skal til det, så vil jeg ikke føde uden Anne ved min side.\nJournalist, forfatter & yogalærer\nViden, erfaring og tillid til kroppen\nJeg kan på det varmeste anbefale et forløb med Anne Ruby! I sin tid, da min mand og jeg ventede vores første barn, anbefalede en af mine veninder et forløb med Anne Ruby tilknyttet yogacentralen YoJo baby. Det var så givende for mig, fordi Anne Ruby forstår at plante positive billeder i sindet hos mennesker, og denne tillid til kroppen samt hendes store viden og erfaring blev en stor hjælp for mig under fødslen af min datter. Jeg valgte at føde i vand og havde mange af Anne Rubys billeder samt sprog i mine tanker op til såvel som under fødslen. Jeg brugte virkelig hendes værktøjer aktivt, og det blev en fantastisk fødsel, præget af ro, indsigt og tillid til min krop.\nVed min anden graviditet benyttede jeg mig først af et tilbud fra kommunen om “fødselsforberedelse”, men måtte hurtigt indse, at de desværre plantede et noget “systematisk og ensformigt billeder af fødslerne”. Derfor valgte jeg at hoppe fra dette kursus og trods den længere transporttid fra Hillerød til Frederiksberg igen at gøre brug af Anne Rubys gode undervisning og indsigt. Jeg blev blot igen bekræftet i, hvor godt hendes tilgang samt forløb er. Jeg kunne vitterligt mærke min krop blev mere afslappet og stærk ved at få de positive billeder plantet i sindet – og igen, jeg havde en fantastisk vandfødsel, hvor jordemoderen tilknyttet Hillerød hospital bagefter kneb en tåre og sagde “dette er noget af det smukkeste, jeg har oplevet – en hjemmefødsel bare på et hospital”. Og ja, det er netop hvad jeg tænker, mine to fantastiske fødsler har været.\nJeg vil til enhver tid håbe, at flere kvinder vælger at opleve Anne Rubys tilgang til graviditet og fødsler og dermed skaber muligheden for et rigtig godt forløb.\nMarie-Louise O. Eriksen\nSå dejligt et menneske, at man selv bliver lidt bedre\nJeg var så utrolig heldig at have Anne som jordemoder gennem hele min graviditet, fødsel og efterfølgende.\nHun er det dejligste menneske og hvis ikke jeg havde haft hende ved min side, da jeg pludselig skulle have et akut kejsersnit, var jeg aldrig kommet så godt og trygt ud på den anden side.\nAnne har en helt fantastisk ro og er så dejligt et menneske, at man selv bliver lidt bedre bare ved at være med hende.\nJeg er totalt fan og glæder mig vildt til næste gang. Hurra!\nTænk at engle virkelig findes\nTænk at engle virkelig findes. Når man først har mødt Anne er man ikke i tvivl om det længere. Mine to dejlige drenge var så heldige at Anne hjalp dem til verden, dog med to års mellemrum. Da jeg havde født min første dreng på Frederiksberg hospital i 2009, var jeg ikke i tvivl om at Anne skulle være den der fulgte mig og den kommende baby hele vejen. Jeg fik min 2. dreng i armene i fødekaret midt i min stue. Jeg havde aldrig drømt om at føde hjemme, nu drømmer jeg ikke om andet. Det var en fantastisk oplevelse at sætte sig i sin sofa med det lille spædbarn i armene. Ingen larm og stress, ingen avav køretur, og ingen massiv oprydning, men bare en idyllisk oplevelse af at løfte en lille fyr op i armene, og mærke varmen og kærligheden brede sig i huset. Hermed ikke sagt at det ikke gjorde ondt, for det gør jo fødsler, men Anne fik mig til at vende smerten til noget godt og brugbart. Jeg har ikke mødt noget menneske som er så omsorgsfuld, nænsom, fuld af spas og som arbejder så respektfuldt med mennesker, i en særlig betydningsfuld tid, både for mor/far og barn.\nAnne får en fødsel til at være en særdeles rolig begivenhed, hvor moren og barnet arbejder sammen om den svære opgave som en fødsel nu en gang er. Anne er den dyrbareste gave man kan give sit nyfødte barn med på vejen. Tak fra en dybt rørt og evigt taknemmelig nybagt mor.\nJeg takker Annes nåle!\nUden Anne var jeg formodentlig løbet bort igen… Grundet diabetes type 1 blev jeg fulgt tæt igennem hele min graviditet på Riget. Anne var min “modvægt” til det kliniske, de hvide kitler, de praktiske tanker etc.\nMassage hos Anne vækkede min krop, støttede op om lysten til at mærke min krop og forkæle min mave med god energi. Og gennem akupunktur forsøgte vi modning til sidst.\nMassagen er lækker, afslappende, antistressende – et must til alle gravide!\nDernæst var Anne med, da jeg skulle møde op på Riget til igangsættelse. Vi satte nåle, mens jeg sad i venteværelset. Anne hjalp mig med at danne en klokke, sådan at jeg havde mig selv med hele vejen igennem. Trods personalet på Riget mente, at mit valg af metode til igangsættelse nok ikke ville virke, gik der kun 5 timer før der var rigtig pæne veer (takker jeg Annes nåle for).\nMine allerbedste og kærligste anbefalinger\nAnne er tillidsvækkende og rummelig\nMin kæreste og jeg har lige afsluttet et helt igennem fantastisk forløb hos Anne – og jeg har opdaget at jeg vist også skal klippe navlestrengen til hende. Det har været et meget trygt, humoristisk og lærerigt forløb dels at vente men i særdeleshed at føde vores andet barn herhjemme. Det skylder vi Anne en stor del af æren for. Vores første barn kom til verden ved en normal, kort og ukompliceret fødsel på Frederiksberg Hospital, så det er kommet som en glædelig overraskelse, at en fødselsoplevelse kan være så meget smukkere og roligere.\nJeg tror det skete, fordi vi tog mere ansvar for processen, da vi valgte en hjemmefødsel, men også fordi Anne er tillidsvækkende, rummelig og ekstremt god til at indgyde tillid hos os til, at vi kunne klare det. Jeg er meget glad for at have taget det lidt utraditionelle valg at føde hjemme. Det er godt at have en sådan oplevelse med i bagagen!\nJeg fik tiltroen til min krop tilbage\nBegrundelsen for at tage kontakt til Anne var ønsket om, at min anden graviditet og fødsel skulle forløbe anderledes. Jeg var ikke helt klar på, hvad jeg søgte. Det var helt centralt, at min mand støttede mig i, at vi skulle træffe nogle andre valg denne gang.\nVi havde, da vi skulle have vores første barn, oplevet en hospitalsfødsel, som slet ikke fungerede for os. De urolige omgivelser og skiftende jordemødre prægede mig på uheldig måde. Jeg fik ammeproblemer og søvnproblemer. De første måneder efter fødslen var det svært at slippe den dårlige fødselsoplevelse, og den begyndte at fylde meget igen, da jeg ventede mit andet barn. Jeg havde en idé om, at det, som skal fungere i mig under en fødsel, kunne fungere bedre under nogle andre og mere trygge omstændigheder. Det var dog svært at slippe den tanke, at måske var jeg bare ”dårlig” til at føde.\nAnne var den helt rigtige til at kurere mig for den tanke. Hun hjalp mig med, inden fødslen, at vinde tiltroen til min krop tilbage. Hun gav mig troen på, at det er rigtig, at noget andet kan ske, hvis jeg føler mig tryg. Det var vigtig at føde med Anne, som jeg kendte så godt. Vi endte med at vælge en hjemmefødsel, som blev en fantastisk oplevelse. Fantastisk, fordi jeg blev en helt anden fødende. Fra at fødslen, første gang, var noget som overgik mig; blev fødslen noget, som jeg kunne føle mig stærk omkring bagefter.\nAnne skabte et rum for fødslen, hvor min krop fungerede, og hvor min mand og jeg kunne finde hinanden i fødselssituationen. Han fik lov til at være den altafgørende følelsesmæssige støtte, mens Anne var trygheden omkring, at alt forløb, som det skulle. Denne gang gik det rigtig godt med amning og søvn, og fødselsoplevelsen har ikke været noget, som har trængt sig uheldigt på. Fødslen med Anne har været en fantastisk oplevelse, som jeg kan vælge at dykke ned i. Og når jeg gør det, bliver jeg stolt over mig selv. Og jeg bliver glad for det, min mand og jeg oplevede sammen. I dag er det dejligt at tænke på, at vi turde tage de der valg, som ikke lå lige for.\nJeg savner mine jordemoderbesøg\nAnne havde jeg igennem min graviditet, fødsel og efterfølgene, og det er jeg SÅ ubeskriveligt lykkelig for! Jeg tog imod min dejlige datter d. 8. februar 2010 derhjemme i fødekar med Anne og min mor ved min side. Under min graviditet gik jeg til YOJO fødselforberedelse. Anne er et fantastisk menneske… Ubeskriveligt sød og giver én en enorm tryghed. Hun er med til at jeg havde den skønneste graviditet og fødsel man kunne drømme om og jeg savner mine jordemoder besøg. Der er ingen tvivl om, at jeg ville vælge Anne som jordemoder igen!\nJeg må skynde mig at blive gravid igen\nPå trods af at Danmark var ramt af den værste vinter i over 20 år, så kunne hverken snestorm eller regnbyger stoppe mig – mandag aften klokken 18.30 var det afsted til fødselsforberedelse med Anne og graviditetsyoga med Maria – fantastisk kombination! Som førstegangsfødende var alt nyt, spændende og skræmmende for mig, men Annes fantastiske nærvær og store faglighed var med til at berige og berolige mig i min graviditet. Jeg fødte en måned før min termin og fik akut kejsersnit, da min datter sad omvendt. Ovenpå en noget turbulent start som mor, da jeg kort efter fødslen måtte på hospitalet med en livmoder som ikke ville trække sig sammen, var der hårdt brug for Anne igen.\nHeldigvis for mig kunne jeg nu hoppe på holdet “Kejserinderne”, hvor jeg kunne nyde store lyttende ører og forstående blikke samt masser af svar fra Anne på små og store spørgsmål fra en nybagt mor. Fysioterapeuten Heidi Holm fik min krop i gang og endnu vigtigere kunne hun forklare mig en masse om, hvordan jeg bedst hjælper min krop tilbage til sig selv efter et kejsersnit, og hvorfor arvævbehandling er så vigtig. Nu må jeg bare skynde mig at blive gravid igen, så jeg kan komme i kærlig behandling hos Anne både før og efter.\nAnne lyttede, støttede, vejledte, rådede og hjalp!\nJeg kontaktede Anne, da jeg var gravid anden gang, fordi min første fødsel havde været hård og var endt i akut kejsersnit, og jeg havde lidt at bearbejde. Samtidig ville jeg gerne have hjælp og støtte til min beslutning om, hvordan jeg skulle håndtere denne fødsel. Det var simpelthen det bedste, jeg kunne have gjort.\nAnne lyttede, støttede, vejledte, rådede og hjalp på alle måder, så jeg fik bearbejdet min tidligere fødsel på bedste vis, var fuldstændig klar på, hvordan jeg ønskede at håndtere min næste fødsel, og fik taget den beslutning, som var rigtig for mig, og ikke mindst: faktisk turde glæde mig til fødslen – bare lidt.\nJeg havde ikke Anne med til fødslen, men hun var i mine tanker. Jeg fik en anden super kompetent jordemor, og mit samarbejde med hende blev kun bedre af, at jeg havde snakket så meget med Anne inden fødslen. Jeg gik også til efterfødsel hos Anne, og det kan varmt anbefales.\nKære Anne, 1000 tak for et fantastisk forløb. Jeg bliver stadig rørt, når jeg går forbi din opgang. Hele familien trives, og Sally er en lille stjerne. Håber også, at du og dine har det godt.\nDet bedste jeg har gjort for min kæreste, vores datter og mig selv\nDa jeg var gravid, var min kæreste og jeg til fødselsworkshop for par hos Anne. Det var fantastisk og givende for os begge, og på vej hjem sagde min kæreste: ” Nu må du gerne føde, nu er jeg klar”. Det gav en kæmpe tryghed at vide, at nu var han “klædt på” til at støtte mig. I løbet af fødslen havde jeg Anne i mine tanker mange gange, og vi formåede at få den fødsel vi ønskede, selvom det foregik på et offentligt hospital. Efter fødslen gik jeg på efterfødselshold hos Anne, og det gav mig ligeledes meget, ikke mindst troen på at jeg er en fantastisk mor. Det bedste jeg simpelthen har gjort for min kæreste, vores datter og mig selv.\nRespekt, kærlighed og professionalisme\nIn April last year, our son was born at home, in a bath tub in our living room. It was a huge and beautiful experience. With Anne as our midwife, my wife and I felt safe and comfortable through the whole birth. Anne treated us with great respect, love and professionalism. She managed to let me – as the coming father – be a natural part of welcoming our child. I would recommend Anne and homebirth to everybody who has the opportunity.\nAnnes åbne og hjertelige tilgang hjalp mig\nJeg havde haft en hård graviditet med en mild omgang svangerskabsforgiftning, dårlig samvittighed over for min lille pige derhjemme, mens jeg lå på sygehuset, og generelt var jeg meget følelsesmæssigt sårbar, hvilket nok medvirkede til en forfærdelig efterfødselsreaktion, men heldigvis faldt jeg over Anne Rubys hjemmeside.\nDet blev et forholdsvis kort hypnoseforløb, som hjalp mig tilbage til den, jeg var inden, endda lidt forbedret. Annes åbne og hjertelige tilgang var lige, hvad der hjalp mig. Tusind tak Anne. Hypnose er en fantastisk oplevelse og slet ikke “mystisk”.\nGod tid, nysgerrighed, glæde og omsorg\nUnder begge mine graviditeter har jeg benyttet mig af Annes tilbud. Jeg har med min mand gået til fødselsforberedelse for par, jeg har gået til gravid- og babyhold, jeg jeg fået fødselsforberedende akupunktur af Anne, efterfødselssamtaler og sidst men ikke mindst har jeg lyttet til Annes cd med forberedende fødselshypnose.\nAlt sammen har været virkelig godt og er ting, jeg tænker tilbage på med stor glæde og taknemmelighed, selv nu så lang tid efter, hvor mine børn er 4 og 6 år. For mig har det vigtigste været den utrolig høje faglighed, som Anne har. Anne følger med i den nyeste forskning og kan forstå at formidle den til sine gravide, så det bliver anvendeligt for dem i deres virkelighed. Men vigtigst af alt, tror jeg, er Annes væsen. Man bliver som gravid altid mødt med god tid, oprigtig nysgerrighed, glæde og omsorg – alle ting, som jeg har manglet i det offentlige fødesystem.\nAlle gravide, fødende og nybagte mødre burde have en Anne ved sin side.\nAnne, jeg håber, du har det godt! Jeg tænker så tit på dig.\nDet betød alt for mig, at jeg følte mig tryg\nHypnose det lyder jo totalt alternativt og så til en fødsel….Kan man virkelig tænke sig til en god fødsel??? Det kunne jeg med Annes hjælp…og så selvfølgelig lidt held.\nÅh hvor ville jeg ønske for alle, at de kunne have en lige så god fødselsoplevelse, som jeg fik. Det betød utroligt meget for mig, at jeg kunne ringe til min dejlige kendte jordemoder, når veerne begyndte, uden at jeg føle, at jeg forstyrrede.\nJeg blev guidet hele vejen og endte i et stort badekar på Frederiksberg Hospital, hvor jeg fødte vores lille dejlige dreng uden smertestillende, lige som jeg havde drømt om og mentaltrænet til.\nDet betød alt for mig, at jeg følte mig tryg. Jeg vil helt sikkert føde alle mine børn med Anne, fordi hun var med til at gøre mine smerter til noget positivt, og det er på den måde, jeg ønsker at føde alle mine børn.\nAltid god tid til mig og min mave\nStrejken på Hvidovre Sygehus i 2008 fik mig til at se mig om efter en privat jordemoder, som jeg kunne få fødselsforberedelse hos. Og heldigvis for mig fandt jeg din hjemmeside på nettet, Anne. Mine konsultationer hos dig gav mig svar på alle de spørgsmål, jeg som førstegangsfødende havde, og min ængstelse over for fødslen forsvandt hurtigt.\nDu var utrolig sød at tale med, og der var altid god tid til mig og min mave. Jeg var klar og tryg, da fødslen gik i gang, på trods af at det blev en måned for tidligt. Jeg vil helt klart anbefale alle gravide den ro og tid, du gav mig.\nAnne går ind i ens hjerte og bliver der\nAnne går direkte ind i ens hjerte og bliver der. Jeg troede, at jeg skulle have planlagt kejsersnit, men det endte med den mest fantastiske hjemmefødsel i vores eget karbad!\nHun guider og vejleder en på bedste måde i retning mod den største opgave i vores liv – at blive Mor og Far. Hun er bestemt ved min side næste gang.\nEn strålende varm, kærlig og smuk personlighed\nVi gik til fødselsforberedelse for par hos Anne. Min mand havde ikke fået noget ud af/ haft lyst til at læse i graviditetsbøger, være hos jordemor, og hvad man ellers gør under en graviditet. Ikke fordi han var uengageret, men de ting matchede bare ikke den glæde, han havde indeni over graviditeten.\nTil Annes fødselsforberedelse blev vi mødt af alt det, vi havde savnet. Grundig, detaljeret undervisning og en atmosfære af oprigtig glæde på alle de ventende forældres vegne.\nJeg gik umiddelbart efter min fødsel på Annes efterfødselshold, der er en kombination af babyhygge, gode råd og yoga. Det var for mig en utrolig vigtig start på mit nye liv som mor. Det var virkelig trygt at vide, at jeg hver mandag skulle hygge med 10 andre nybagte mødre og en dygtig jordemor.\nAnne er fuldkommen opdateret i den nyeste forskning inden for sit felt. Hun giver faktuel informativ vejledning og gør dette med en strålende varm, kærlig og smuk personlighed. Jeg glæder mig til at blive gravid igen – og næste gang skal Anne være vores jordemor fra start, til vi holder vores lille baby i armene.\nNogle ganske få gange i livet møder man et menneske, som får afgørende indflydelse på det, man tænker og føler i kraft af en fantastisk personlighed.\nSådan et menneske er Anne Ruby, og jeg opfordrer alle kommende forældre til at give sig selv den store gave, det er at møde Anne og blive taget kærligt i hånden før, under og efter fødslen.\nVi fik ikke den hjemmefødsel, vi havde drømt om, da vores søn lå i sædestilling, men Anne hjalp os gennem tiden op til og efter kejsersnittet og gjorde en ærgerlig situation til en positiv oplevelse.\nHvis bare sundhedsvæsenet var så rummeligt\nHvis det danske sundhedsvæsen kunne være så rummeligt, så omsorgsfuldt og så fuld af respekt for både kvinde, mand og barn som Anne, er jeg sikker på, at der ville blive født mange flere børn i Danmark…\nI trygge, kærlige hænder\nAnne har medvirket til, at vi har fået en fantastisk start som forældre. Med respekt, højt fagligt niveau og omsorg har Anne gjort, at vi har været i trygge, kærlige hænder. Med alt fra intensiv akupunkturbehandling af graviditetskvalme, over grundige jordemoderkonsultationer til en dejlig vandhjemmefødsel har Anne været engageret, nærværende og delt ud af sin store jordemoderviden.\nHos Anne har vi fået en masse, vi ikke havde fået på et hospital, og det er vi hende evigt taknemmelige for.\nUden tvivl de bedste penge, jeg nogensinde har brugt\nAnne gjorde min graviditet skøn og til den oplevelse, jeg ønskede brændende, den skulle være. Jeg kontaktede hende, da jeg var ca. halvvejs, der havde jeg grundet diverse komplikationer ikke nydt den endnu.\nJeg var da blevet mor uden Anne, men ikke med det overskud jeg fik af at gå hos hende i den sidste halvdel! Hos Anne var der er altid ørenlyd og et kram, der var ikke kun et kvarter til den obligatoriske ting BT måling, urinprøve osv. Her var der plads til en snak om alt det, der fyldte af tanker, bekymringer både for og i graviditeten og efter. Jeg tror aldrig, jeg har været der under en halvanden time, og derudover var hun altid kun en opringning/ sms væk når man liiiige havde et spørgsmål, der pressede sig på. Det er uden tvivl de bedste penge, jeg nogensinde har brugt for mig selv og min baby, og ja vi har allerede aftalt herhjemme at næste baby skal Anne også følge og tage imod. Glæder mig allerede.\nHar du også erfaringer med privatjordemoder, du har lyst til at dele? Så send mig en mail ♥


Alle vil skrotte naturgas: Lang ventetid på fjernvarme og varmepumper | faa.dk\nEn ny energiaftale vil skrotte naturgas i de danske hjem inden udgangen af 2028. Det gør ventetiderne på fjernvarme og varmepumper lange. Foto: Michael Bager\nNaturgassen skal skiftes ud med fjernvarme og varmepumper så hurtigt som muligt. Men det er lettere sagt end gjort. Fjernvarme Fyn får mange forespørgsler og har rasende travlt, og der er op til et halvt års ventetid på varmepumper.\n26 apr. 2022 kl. 05:00\nHalvdelen af de husholdninger, der i dag bruger naturgas, skal være overgået til fjernvarme senest med udgangen af 2028. Sådan lød det i regeringens energiudspil, der blev lanceret i sidst euge.\nDet vil svare til, at op mod 200.000 danske hjem i løbet af de næste seks år skal have skiftet energikilde. Det er en stor operation. Mildt sagt.\nDer er flere måneders ventetid - både med at få lavet tilbuddet og få det udført. Vi er presset. Der er problemer med flere ting. Her er det især personalemæssige ressourcer i form af svejsere, gravemaskiner, rør og materialer.\nJakob Storm Rasmussen, forsyningschef hos Fjernvarme Fyn\nHos Fjernvarme Fyn har man længe været ambitiøse, når det kommer til at udrulle fjernvarmen til fynboerne.\n- Det er rart at se, at regeringen er bagefter, vi andre har da været i gang i flere måneder, fortæller forsyningschef for Fjernvarme Fyn, Jakob Storm Rasmussen.\nInden 2030 forventer Fjernvarme Fyn at have lagt fjernvarme ind hos yderligere godt 10.558 fynboer. Foto: Fjernvarme Fyn\n- Vi har lavet en masse gaskonverteringer rundt om på Fyn. Der er måske 60-70 procent, der har adgang til fjernvarme. Det er min påstand, at i de områder, har flere end 90 procent henvendt sig, fordi de gerne vil have fjernvarme. Vi ligger på op mod 650 henvendelser i de områder alene, som vi regner med at afslutte i år. Til sammenligning lavede vi 200 tilslutninger sidste år, uddyber han.\nTre gange så mange henvendelser\nFjernvarme Fyn har oplevet en tredobling af henvendelser sammenlignet med sidste år, og det giver ventetider rundt om i det fynske land.\n- Der er flere måneders ventetid - både med at få lavet tilbuddet og få det udført. Vi er presset. Der er problemer med flere ting. Her er det især personalemæssige ressourcer i form af svejsere, gravemaskiner, rør og materialer, fortsætter Jakob Storm Rasmussen.\nDen massive efterspørgsel gør også, at Fjernvarme Fyn i øjeblikket har lukket for alt andet.\n- Alle renoveringsplaner og reparationer, hvor det ikke nødvendigvis er akut og nødvendigt, er lukket. Vi ligger alle ressourcer over i gaskonverteringer, fortæller Fjernvarme Fyns forsyningschef.\nSom det ser ud nu, regner Fjernvarme Fyn med at have konverteret 10.558 nye husstande til fjernvarme inden udgangen af 2030.\nDer skal lægges mange rør over store strækninger for at komme ud med fjernvarme til de fynboer, der gerne vil skifte fra gas. For de bor ofte i ikke så bymæssig tæt bebyggelse.\nEn gennemsnitspris for at blive tilkoblet fjernvarme er 60.000 til 70.000 kroner med alt inklusiv, oplyser Jakob Storm Rasmussen.\nInde på Fjernvarme Fyns hjemmeside kan man finde en mere nøjagtig pris for tilkoblingen af fjernvarme for de områder, hvor der ligger en godkendelse.\nSeks måneders ventetid på varmepumper\nDet er ikke alle danske husstande, hvor det er muligt at skifte til fjernvarme - derfor vælger mange at få installeret en varmepumpe.\nMen også her ser det ud til, at der kan være lange ventetider lige i øjeblikket.\n- Man skal regne med, at det kan tage op til seks måneder, hvis det er en model, der er særlig efterspurgt, fortæller chefkonsulent for brancheorganisationen Tekniq, Troels Hartung.\nMange ønsker som Teddy Henningsen at få installeret en varmepumpe: Han var på forkant og fik sin i oktober sidste år i stedet for husets gamle gasfyr. Foto: Michael Bager\nRegeringen har vurderet, at for omkring 20 procent af de husstande, der skal omlægge fra naturgas, vil det være attraktivt at få skiftet til varmepumpe inden 2030.\n- Det er ikke bare en dansk efterspørgsel, vi ser i øjeblikket, det er i hele Europa, at vi ser en massiv efterspørgsel på varmepumper. Vi regner med, at vi vil stige i salg, og at salget vil overgå sidste års. Efterspørgslen er simpelthen bare steget så meget. Vi er i en situation, hvor vi ikke kan efterkomme den meget store interesse, der er i øjeblikket, uddyber Troels Hartung.\nHar efterlyst plan i flere år\nHos brancheorganisationen Tekniq har man efterspurgt en handlingsplan på området i flere år, og derfor glædes man over, at den nu er landet.\nMen der stadig en del at komme efter.\n- At få sat dato på, at det skal være slut med gas i 2030, er meget positivt. Det er også meget positivt, at danskerne nu får af vide, om de kan få fjernvarme eller ej, mener Troels Hartung.\n- Det, vi så mangler nu, er et svar på det økonomiske perspektiv i det - altså hvad det vil koste for den enkelte dansker. Det er utrolig vigtigt at have det økonomiske perspektiv med, fordi det gør det nemmere for danskerne at træffe den rigtige beslutning.\nHos Tekniq regner man med, at situationen med varmepumper igen vil være normaliseret om et år.\nHundredtusinder fynboer får billig varme resten af året: Fje...


Mads Nørgaard og Anne Christine Persson om Dansk Modeleksikon | ELLE\nFredag, 21. december 2018 - 9:35 - af Nikita Hoffmann Andersen\nModeprofilerne Mads Nørgaard og Anne Christine Persson har udgivet en ny version af Dansk Modeleksikon. Her sættes fokus på dansk mode blandt andet via essays med redaktører og modeeksperter. ELLE har talt med forfatterne bag.\nI 2002 udkom ’Modeleksikon - Fra Couture til Kaos’. Forfatteren hed dengang Mads Nørgaard, og i løbet af de 16 år, der er gået siden udgivelsen har ingen taget tilløb til en opdateret version.\nFor sådan en var der brug for. Modebranchen bevæger sig med lynets hastighed, og der er gået mange skridt ned af catwalken siden 2002.\nDa Mads Nørgaard så mødte smykkefirmaet Monies CEO, Anne Christine Persson, til et møde, talte de om det gamle modeleksikon og deres fælles interesse for en opdatering. Anne Christine Persson har gennem flere år været udviklingsdirektør for Copenhagen Fashion Week og Danish Fashion Institute, så hun og designeren Mads Nørgaard har om nogen fingeren på pulsen og dermed mulighed for at give danskerne et opdateret Modeleksikon om branchen.\nDet besluttede de sig dermed for at gøre, og nu er Dansk Modeleksikon på gaden. Så hvad kan læseren glæde sig til? Og hvem er egentlig læseren til et helt leksikon dedikeret til moden? ELLE har talt med forfatterne bag...\nTillykke med udgivelsen af bogen! Fortæl lidt om hvad man som læser kan glæde sig til?\nTak for det. Man kan få et indblik i dansk mode og hvilke personer, der har tegnet branchen gennem de sidste 100 år. Fra designere og fotografer til stylister og modeorganisationer, events og meget mere. Hertil kommer over 30 velskrevne essays, interviews og kunstneriske tekstbidrag skrevet af danske forfattere som Jørgen Leth og Suzanne Brøgger, redaktører fra Vogue som Sally Singer, Laird Borrelli og Anders Christian Madsen samt danske modeeksperter som Malene Malling, Eva Kruse, Chris Pedersen og Lotte Freddie – og sidst men bestemt ikke mindst HKH Kronprinsesse Mary. Vi kommer ind over vigtige emner som bæredygtighed, inklusion, diversitet, digitalisering, kritisk modejournalistik og dansk modes DNA.\nHvordan startede ideen om bogen, der jo er en opfølger på tidligere versioner. Og hvordan opstod jeres samarbejde?\nIdéen opstod til et møde, hvor vi talte om alt muligt andet, og så kom vi til at tale om det gamle modeleksikon. Vi har igennem årene talt om, at der på et tidspunkt skulle være en opdatering af bogen, hvor der var en fælles interesse for formidling af dansk mode fra hver vores ende af branchen. Men det var egentlig ikke ment som, at det skulle være et samarbejde mellem os to. Og det er egentlig ikke en decideret opfølger. Bogen har kun fokus på dansk mode, og vi har især tillagt stort fokus på de mange gode essays, da de omhandler vigtige universelle emner.\nHvem er læseren til Dansk Modeleksikon?\nDen mest oplagte læser har nok en stor interesse for mode og design, men i kraft af de spændende personer, der har bidraget til bogen, er der læsemateriale for personer i alle aldre og med forskellige interesser.\nEr der nogle af disse essays, som I personligt synes, står særligt ud?\nInterviewet mellem to seje personligheder og faneførere som Rick Ridgeway fra Patagonia og Vanessa Friedman fra New York Times er helt vildt interessant, og det giver et vigtigt perspektiv på bæredygtighed indenfor modebranchen. Ellers er essayet om royal mode af Anders Christian Madsen virkelig velskrevet og man bliver så stolt af vores dronning.\nHvad er det, dansk mode kan?\nDansk mode er godt og enestående design til gode priser. Det er genkendeligt og unikt. Og så er det demokratisk og funktionelt. Det kan til tider lyde lidt fornuftigt, men det har været medvirkende til, at dansk mode har fået internationalt fodfæste. Man ser det i de bedste butikker og på de mest velklædte mennesker rundt omkring i verden.\nModebranchen udvikler sig hele tiden. I den nye version af Modeleksikonet er der for eksempel fokus på influencers, som ikke eksisterede for 10 år siden. Går det hele så hurtigt, at vi får brug for et nyt modeleksikon igen allerede om nogle år?\nDet sidste modeleksikon udkom i 2002 og der var designere og mærker, som har markeret sig så tydeligt i de sidste 15 år som f.eks. Wood Wood, By Malene Birger, Stine Goya, Ganni og Soulland slet ikke med. De eksisterede slet ikke på det tidspunkt. Og branchen har ligeledes udviklet sig med f.eks. e-handel, influencers, bæredygtighed og meget mere. Med den fart vi har på, er der nok brug for en opdatering lidt oftere end hvert sekstende år. Vi holder i hvert fald øje med udviklingen…\nDansk Modeleksikon, 400 kroner. Køb HER.


Junior 2020 - Dokumenter - Forside - skivetennisklub\nJuniorafdelingen i Skive Tennisklub - årsberetning GF 2020\nHar du lyst til at lære at spille tennis, skal du blot kontakte Hanina Lange, 40519174, så finder vi et hold, hvor du passer ind, både niveau- og aldersmæssigt. På grund af Corona er der en masse restriktioner, som vi skal overholde. Dette gør, at vi først starter op med helt nye spillere, når vi åbner op ved fase 3, altså den 8. juni 2020.\nHar du betalt dit kontingent og har en makker, kan du altid book en bane og gå ned at spille. Banerne er låst, men du kan få en nøglebrik, hvis du blot kontakter Uve på telefon 20495209\nEr du under 12 år har vi et ekstra godt tilbud, kontingent for perioden 1. maj til 1. oktober 450 kr.\nSæson 19/20 har været et rigtig dejligt år. Vi har haft tilgang af nye spillere, som er faldet godt til i klubben. Der har været masser af træning for børnene. Mange har fået træning 2 gange om ugen.\nVi har kun haft et par aflysninger på grund af vejret ellers er vi gået over i vores fine hal.\nVi havde inviteret forældre og søskende med til tennis og Pizza, som afslutning på sommersæsonen, hvor forældrene fik mulighed for at stifte bekendtskab med tennissporten. Det var en rigtig dejlig dag, der blev spillet mange gode kampe og der var medaljer til alle.\nSommerskolen forløb også rigtig fint med 25 tilmeldte. Vejret var ikke med os alle dagene, men så kunne vi også her tage hallen i brug. Vi havde god hjælp af Brian, Nicklas, Camilla, Sofie og Emil.\nHele vinteren har der været fuld gas på kedlerne om onsdagen, hvor Frank, Anne, Morten, Camilla, Markas og Brian har trænet med børnene. Om søndagen har der været frit spil med Frank, hvilket der også har været fin opbakning til.\nI løbet af vinteren har Andreas Worm og Mads spillet holdturnering, hvor de nåede en flot 2. plads i deres række.\nSøskendeparret Signe og Sofie var også af sted for første gang og nåede også en flot 2. plads.\nAmalie og Lærke var i Skanderborg, hvor de vandt deres pulje, men så blev finalen desværre aflyst på grund af Corona.\nStor ros til alle 6 for de flotte resultater.\nSæson 19-20 sluttede meget brat på grund af Corona virus, hvor alt indendørs sport blev forbudt fra den ene dag til den anden.\nVi er kommet lidt amputeret i gang med diverse restriktioner. Kun 3 spillere plus en træner på banen, ingen berøring af boldene udover træneren, hold afstand, sprit af m.m.\nVores juniorafdeling er en gruppe på omkring 40 børn, som for de flestes vedkommende får træning 2 gange om ugen, hvis vejr og vind er med os. Der er en god aldersspredning fra 8 til 18 år. Der er tennis for begyndere og for de, der vil lidt mere med deres tennis. Igen sender vi hold til holdturnering.\nDu skal blot have et par tennissko, så hjælper vi med resten.\nVores trænerteam er Morten Bach, som koordinerer træningen mht. hold m.m., Frank Andersen,Camilla Brath, Anne Zetterquist og lidt ældre juniorspillere Signe og Markas, der hjælper til, hvis holdene bliver store.\nVores holdtræning er oftest i tidsrummet kl. 15.30 til kl. 19 på hverdage. I løbet af sæsonen vil der være arrangementer, hvor der bliver spillet nogle små turneringer for alle. Der bliver spillet i puljer, så alle får mange kampe. I sommerferien vil der også være mulighed for træning, der vil kommer mere information om dette, når vi nærmer os.\nDer vil igen i år være aktivitetsdag, Sommerskole i uge 30, for alle i alderen 8-15 år, og klubmesterskab, så hold godt øje med Facebook og vores hjemmeside.\nSamtidig vil jeg gerne takke alle jer der gør en indsats for Skive Tennis Klub. Uden jer var Juniorafdelingen ikke det, den er i dag. Tak skal I have, Støtteforening, trænere, forældre og sponsorer.\nPå glædelig gensyn med ønsker om en rigtig god sæson.


Vilkår, handelsbetingelser og privatlivspolitik for Buyarto – Buyarto - Plakater til Fan’tastiske mennesker\nMy Bloodtype – Fodbold\nMy Home Ground – Fodbold\nMy Identity – Fodbold\nMy Identity – Håndbold\nVilkår, handelsbetingelser og privatlivspolitik for Buyarto\nAlle aftaler, der indgås mellem Buyarto (herefter ”Leverandøren”) og kunden (herefter ”Kunden”) sker på de vilkår, som fremgår af nærværende forretningsbetingelser, medmindre andet er skriftligt aftalt mellem parterne. Bindende aftale mellem parterne anses først for indgået ved Leverandørens fremsendelse af ordrebekræftelse til Kunden. Ordrebekræftelse, faktura og nærværende forretningsbetingelser udgør det samlede aftalegrundlag mellem Leverandøren og Kunden.\nVed Kundens bestilling af et produkt hos Leverandøren, fremsendes en ordrebekræftelse til Kundens e-mailadresse, hvorefter produktionen af det af Kunden bestilte produkt påbegyndes.\nAlle priser er angivet i DKK inkl. moms. Leverandøren kan tilbyde rabatkoder, som Kunden kan anvende ved køb af produkter. Kunden er selv forpligtet til at sørge for indtastning af rabatkoden ved aflæggelse af ordren. Kunden kan alene anvende én rabatkode per ordre. Specifikke vilkår for de enkelte rabatkoder vil fremgå i forbindelse med udstedelsen af disse, herunder f.eks. hvilke produkter rabatkoden omfatter og hvor længe den er gældende.\nLeverandøren tilbyder betaling ved brug af betalingskort eller faktura. Ved betaling med betalingskort, skal betaling ske ved brug af et gyldigt kredit- eller betalingskort. Kunden kan indtaste sine betalingsoplysninger ved bestilling, og beløbet bliver straks reserveret på Kundens kort. Beløbet vil dog ikke blive trukket, før produktet er afsendt. Leverandøren forbeholder sig retten til at kontrollere Kundens kredit- eller betalingskorts gyldighed, hvor meget kredit der er i forhold til bestillingsbeløbet, og om Kundens adresseoplysninger er korrekte. Leverandøren kan afvise bestillinger afhængigt af resultatet af denne kontrol. Ved betaling via faktura sendes fakturaen til Kundens e-mailadresse, når Kundens bestilling er afsendt. Betaling af fakturaen skal ske senest 14 dage efter fakturadatoen. Ved for sen betaling er Leverandøren berettiget til at opkræve en årlig strafrente i henhold til den gældende rentelov.\n5: Levering og risiko\nEfter Kundens bestilling modtager Kunden en ordrebekræftelse med angivelse af et forventet leveringstidspunkt. Hvor ikke andet er aftalt mellem parterne, vil leveringstiden vil typisk være 2-5 arbejdsdage. Alle leveringstidspunkter er alene estimater, og forlænget leveringstid kan forekomme. Der tages således forbehold for forsinkelser ved levering, som ikke skyldes Leverandørens forhold. Såfremt en leverance forsinkes som følge af forhold, som Leverandøren ingen indflydelse har på, herunder men ikke begrænset til forsinkelser fra Leverandørens underleverandører og andre udefrakommende omstændigheder eller force majeure begivenheder i øvrigt, udskydes det estimerede leveringstidspunkt med et tilsvarende antal dage, som sådan en forhindring har bestået. Kunden kan ikke, som følge af sådanne force majeure begivenheder, hæve aftalen og/eller kræve erstatning.\nEjendomsretten til produktet forbliver hos Leverandøren, indtil der er sket fuld betaling for det pågældende produkt.\n7: Immaterielle rettigheder\nOphavsretten til samtlige produkter forbliver Leverandørens. Såfremt der er tale om bestilling af portrætfotos, giver Kunden i forbindelse med bestillingen af sådanne portrætfotos samtykke til, at Leverandøren er fuldt berettiget til at udnytte Leverandørens immaterielle rettigheder til de pågældende portrætfotos.\nKunden er forpligtet til at undersøge produkterne, herunder om disse stemmer overens med ordrebekræftelsen, uden ugrundet ophold efter, at levering har fundet sted. Leverandøren yder herefter 2 års reklamationsret. Reklamation over mangler skal altid vedlægges behørig dokumentation for den pågældende mangel, som Kunden ønsker at reklamere over, samt en henvisning til de pågældende ordrenummer. Er et produkt mangelfuldt, kan Leverandørenefter eget skøn vælge, om Kunden skal have ret til forholdsmæssigt afslag i prisen eller om der skal ske omlevering inden rimelig tid. Der kan ikke herudover kræves noget beløb eller rejses krav mod Leverandøren i forbindelse med reklamationen. Reklamationsretten forudsætter, at Kunden har behandlet produktet forsvarligt. Leverandøren godtager ikke reklamationer over produkter, som på grund af almindeligt slid og ælde ændrer udseende, f.eks. en plakat der falmer, fordi denne er hængt op i direkte sollys. Er Kunden erhvervsdrivende, skal reklamation over mangler ved produkter fremsættes over for Leverandøren straks efter manglen er eller burde være opdaget, og senest 14 dage efter modtagelsen af produkterne. Den erhvervsdrivende Kunde skal i alle tilfælde opfylde sin almindelige undersøgelsespligt ved modtagelsen af produkter. I modsat fald vil reklamationen være at afvise som for sent fremsat.\nKunden har ved køb af digitale produkter anerkendt og accepteret, at Kunden i forbindelse med købet af disse digitale produkter mister din 14 dages fortrydelsesret. Kunden kan returnere øvrige produkter fra den dato, hvor Kunden har afgivet sin ordre, og til og med 14 dage efter modtagelse af de bestilte produkter. Kunden vil herefter få købesummen refunderet. Leverandøren forbeholder sig 7 dage fra modtagelse af returnerede produkter til at foretage refundering af købesummen. Det er en betingelse for returnering af produkter, at disse er i samme stand, som ved Kundens modtagelse af disse. Produkter må således ikke være beskadigede, krøllede, misfarvede, ridset eller lignende. Kunden er forpligtet til selv at afholde forsendelsesomkostninger ved returnering i henhold til nærværende punkt. Har Kunden bestilt portrætfotos eller lignende specialfremstillede varer, f.eks. specifikke opgaver udført under Kundens instruks, er Kunden ikke berettiget til 14-dages fortrydelsesret, idet der er tale om levering af varer, som er fremstillet efter Kundens specifikationer. Er Kunden erhvervsdrivende, har Kunden ikke 14 dages fortrydelsesret til hverken digitale eller fysiske produkter.\nI forbindelse med levering af produkter til Kunden, behandler Leverandøren personoplysninger om Kunden. For mere information om, hvordan Leverandøren behandler personoplysninger, henvises til Leverandørens persondatapolitik.\nLeverandøren er ikke ansvarlig for Kundens indirekte tab, som måtte opstå i forbindelse med Kundens køb af produkter hos Leverandøren. Leverandørens maksimale ansvar over for Kunden for ethvert tab eller enhver skade, som måtte opstå i forbindelse med Kundens køb af produkter hos Leverandøren, er begrænset til det samlede beløb for Kundens pågældende ordre.\nAftaleforholdet mellem Kunden og Leverandøren er underlagt dansk ret. Tvister mellem parterne afgøres ved de civile domstole i overensstemmelse med retsplejelovens bestemmelser herom. Er Kunden erhvervsdrivende, afgøres tvister mellem parterne ved Retten i Odense.\nHvis du bestiller for over 350 kr, så leverer vi kvit og frit til en pakkeudlevering, nær dig.\nVores plakater pakkes og sendes ofte samme dag, som du bestiller. Derfor kan vi levere typisk indenfor 1-3 hverdag.\nFor at bevare flotte farver og sikre en høj kvalitet, er alle vores plakater trykt på 260g kunstpapir.\nMere en 400 plakater i vores shoppen, og nye hver måned.\nFandt du ikke plakaten, eller sidder du med idéen til et nyt design, så hold dig ikke tilbage. Send os en mail\nCopyright © 2022 Buyarto - Plakater til Fan’tastiske mennesker.


Riding the rapids på Colorado River - Nyhavns Verden\nForside > Blog > Riding the rapids på Colorado River\n#nordamerika #usa #naturogsafari #kulturogeventyr\nPå afstand høres Colorado Rivers brusende strømhvirvler kun som en gådefuld susen. Jeg fornemmer svagt, at båden tager til i fart. Lydstyrken stiger, indtil jeg kan se de snurrende hvirvler danse forude i hypnotiserende hast. Hjertet banker, og luften er tyk af spænding –\nNu sker det! Nu sker det!\nMoab, Utah: Et friluftsmekka for alle aldre\nKøreturen til Moab er et magisk forvarsel. Scenerier som taget ud af storslåede naturfilm og udødelige westerns passerer forbi i en endeløs billedserie.\nIntet under, at de lokale tilbringer størstedelen af deres liv mere ude end hjemme. De hypnotiserende farver, den høje himmel og de svimlende vidder er et narkotikum, som man aldrig får nok af.\nColorado River snor sig gennem landskabet som en doven, gråbrun slange. Tilforladelig på afstand, men fuld af skønhed, spænding og sjov. Floden er 2.300 km lang og passerer gennem fem amerikanske stater, indtil den udmunder i Stillehavet ud for Mexicos vestkyst.\nMin familie og jeg støder til Colorado River ved Moab i Utah som en del af en kør selv-sommerferie i det sydvestlige USA.\nRiver rafting for hele familien\nDet er meget populært at rafte på Colorado River, og der tilbydes kortere og længere ture i varierende sværhedsgrad afhængigt af, hvad du har mod på og tid til. Vi vælger en todages tur med en enkelt overnatning i det fri, og det viser sig at være helt tilpas for vores børn på 8 og 11 år.\nVi har en professionel guide med, der fører båden, så vi skal blot sætte os til rette og nyde turen.\nSagte flyder floden\nDen første strækning glider vi adstadigt af sted. Det er umuligt at se sig mæt på farvespillet i de røde klipper, der changerer bag flodbreddernes stride, grønne buskads.\n“Det eneste, jeg kan høre, er årernes sagte plask og mine børns henrykte grin, når de endnu en gang glider ud over rælingen.”\nOver os bager solen ihærdigt, og varmen er en kærkommen anledning til at hoppe i det kølige vand og glide af sted langs med båden.\nKlipper og mudder\nVed frokosttid lægger vi til land, nyder et tiltrængt måltid og går på opdagelse mellem klipperne. Det har regnet for nylig, og vi går og svømmer gennem vandpytter, der er så dybe, at vi til sidst må vende om.\nBredden er dækket af knædybt mudder, som vi alle synker ned i på vej tilbage mod båden. Pyt. Vi kan jo bare tage en ny dukkert i floden.\nSidst på dagen slår vi teltet op på bredden, og guiden tager sig af madlavningen, mens vi selv laver ingenting. Nyder den nedgående sols stråler, der får klipperne til at gløde og gnistre, og senere den utilslørede stjernehimmel.\nHer er ingen WiFi. Intet tv. Det er intenst samvær af den allerbedste slags. Vi er trætte, beskidte og småvåde, og det er helt igennem vidunderligt. Alle hverdagens bekymringer er milevidt herfra.\nGennem brusende rapids\nPå andendagen kommer der mere fart på. Strømmen tager til og får floden til at krampe sig sammen i brusende hvirvler.\nVisse steder skal børnene lægge sig på knæ i bunden af båden for ikke at risikere at ryge over bord.\n“Rapids, bliver de kaldt af de lokale, for her går det stærkt, og vi får derfor også instrukser om at holde godt fast i rebet, der er fæstnet langs kanten af båden.”\nStrømhvirvlerne kan høres på lang afstand, og det gibber i kroppen af forventningsfuld spænding. Lyden bliver højere, farten tager til – det er en åndeløs nedtælling til det uundgåelige. Hvirvlerne kommer nærmere, nærmere, nærmere… Og så sker det!\nKaskader af vand står ind over os. Vi sprutter og griner, mens guiden med fast, erfaren hånd fører os gennem de sjoveste og mest sprøjtende passager.\nSå glider båden igen roligt videre, men den susende lyd bliver hængende i ørerne, og spændingen i maven tager hurtigt til igen ved tanken om den næste rapid, der venter forude.


Karéna - arbejdstøj Rødovre - beklædning og sikkerhedssko\nNyholms Allé 44\nTel +45 3670 0944\nBesøg Karéna Beklædning ApS i Rødovre og køb produkter i høj kvalitet. Hos dem finder du, ud over klassisk arbejdstøj fra eksempelvis MASCOT også business casual wear og meget andet til din virksomhed. Siden 1933 har Karéna fra hovedkontoret i Rødovre serviceret store og små virksomheder med alt fra skjorter til robust kvalitetsarbejdstøj. Lige meget om du køber arbejdstøj til udendørsarbejde eller eksempelvis skjorter eller poloer til kontormedarbejderen, så tilbyder Karéna altid logotryk og personlig betjening. Profiler din virksomhed med logo og få genkendelsesværdi overalt du og dine kollegaer færdes. Logo på arbejdstøj og anden beklædning har altid været en god måde at skabe opmærksomhed omkring sit brand.\nKøb MASCOT arbejdstøj på Karénas MASCOTwebshop eller gå til www.karena.dk og læs mere.\nEr du bosat i Rødovre og leder efter en stabil forhandler af arbejdstøj, sikkerhedstøj, sikkerhedssko og andet, så er Karéna beklædning ApS et rigtig godt valg. Over en lang lang årrække har Denne forhandler i Rødovre samlet viden omkring produkter som såvel behov hos virksomheder og private. Er du i tvivl om det mindste i forhold til beklædning, fodtøj og andet, så har Karéna med sikkerhed svar på dine spørgsmål.\nKig ind forbi showroomet i Rødovre, hvor du finder et bredt udvalg af blandt andet MASCOT arbejdstøj og sikkerhedssko. Prøv det danske arbejdstøj fra MASCOT på, og vær helt sikker på, at det passer dig perfekt, så du kan komem behageligt gennem din arbejdsdag. Hos Karéna er der også plads til at dine medarbejdere kan komme med forbi, hvis hele arbejdspladsen skal have nyt arbejdstøj og fodtøj. Tag en snak med de altid imødekommende medarbejdere hos Karéna i Rødovre og få den absolut bedste løsning til netop dine behov.\nDe kompetente medarbejdere og dit fremtidige sted at købe profilbeklædning, arbejdstøj, sikkerhedssko og meget andet finder du i showroomet på en lille sidevej til Roskildevej i Rødovre.


Americas Best Value Inn Lindale, GA\nDet designer 2-stjernede Americas Best Value Inn har tøjrens, 24 timers security og avisservice. Bygningen blev renoveret i 2005.\nPå grund af den bekvemme placering af Americas Best Value Inn har gæster direkte adgang til Myrtle Hill Cemetery, som er 9 km væk. Byens centrum ligger inden for 4 km fra stedet.\nAlle 33 røgfrie værelser på Americas Best Value Inn tilbyder betalings-tv, tv med mange kanaler, et minikøleskab, et påklædningsområde og strygejern og strygebræt. Værelserne omfatter private badeværelser samt en mikrobølgeovn og kaffemaskiner/tekedler til egen forplejning.\nGæsterne kan starte deres dag med kontinental morgenmad morgenmad serveret på på restauranten. Barens menu tilbyder forskellige typer af kaffe og te.\nDet tager en 25 køretur for at komme til Polk County - Cornelius Moore Field lufthavn.\nEjendommen har et særligt rygeområde, parkering og en salgsautomat.\nAmericas Best Value Inn har også vugger, en miniklub og en legeplads til gæsterne, som rejser med børn.\n/ 2973 Cedartown Hwy Se, Lindale, United States / Kontakter\nMotel Red Roof East **, Amarillo Motel 6 Central **, Denver Kro Comfort & ***, Donna Hotel Springhill Northwest/arboretum ***, Austin Feriehus The Peese Haus, Fredericksburg Hotel Comfort Maingate East ***, Kissimmee Hotel The Green House ***, Jolly Harbour Feriehus Aviana Rosso 320 Home, Davenport Hotel Angelo **, Managua Hotel El Royale ****, Jakarta Feriested Disney's Fort Wilderness & ***, Lake Buena Vista Hotel Super 8 Northwest **, Corpus Christi Feriehus My House Near Airport Old Town, Chiang Mai Hotel St. James Place ***, Beaver Creek Hotel The Broadmoor *****, Colorado Springs Hotel Homewood By Hilton Fort Worth North ***, Trophy Club Feriested Kubu Indah Dive & Spa ***, Bali Hotel U Tube & Spa ***, Ungasan Feriested Besakih Beach ***, Sanur Hotel Grand Hyatt Martinez *****, Cannes Feriested Hilton & Spa *****, Hua Hin Hotel Concorde El Salam *****, Kairo Hotel Hyatt Centric ****, Santa Barbara Hotel Sweet Dream By Chiama Italia ***, Antigua Kro Hampton & Tampa-north ***, Tampa Feriested Newport Beachside And ***, Sunny Isles Beach


Ønskemageren | Litteratursiden\nAndet selvstændige bind i serien byder på en fantasy omskrivning af eventyret om Rumleskaft. Historien er både eventyrlig og fængslende med indlagt romantik og kærlighed.\nC.J. Redwine har adskillige fantasy romaner bag sig, og i sin nye serie Ravenspire har hun kastet sig over eventyrgenren. Første bind var en omskrivning af Snehvide-historien, og nu er turen altså kommet til endnu et af de kendte folkeeventyr.\nDet er jo ikke noget nyt at fortolke de gamle eventyr på en ny måde. Især Sally Gardners fortolkning af Fyrtøjet er et glimrende eksempel på dette, og i filmens verden findes der masser af omskrivninger af eventyr, med TV-serien ”Once upon a time”, hvor også Rumleskaft er en central person, som det ypperste eksempel.\nRedwine var ikke helt heldig med sin Snehvide-historie, men denne nyeste udgivelse er i virkeligheden temmelig vellykket.\nHistorien foregår i kongeriget Súndraille, hvor de to tvillinger Thad og Ari Glavens vokser op som uægte børn af den regerende konge. Mod alle forventninger bliver hans dronning gravid, og med en søn til at overtage tronen, er både tvillingerne og deres mor en overflødighed. Dronningen får moderen myrdet, og de to teenagere bliver jaget vildt. Tæt på at blive fanget indgår Thad en skæbnesvanger aftale med den mystiske Ønskemageren, Alistair Teague: For at frelse sig selv og sin søster sætter han sin sjæl i pant mod at blive konge, og da hele den kongelige familie kort efter dør på mystisk vis, indsættes Thad på tronen.\nHans aftale med Teague har reddet deres liv, men samtidig har den snu og magtfulde ønskemager fået frit spillerum til sin omfattende forbrydervirksomhed. Da Ari opdager sandheden om sin brors aftale, prøver hun på alle måder at finde en løsning på at få ram på Teague. Hun får hjælp af den unge Sebastian, der på egen krop har mærket forbryderens ondskab, men snart er hun selv og hendes sjæl i fare.\nSom nævnt er det en ganske betagende og anderledes version af det velkendte eventyr, og forklædningen som rendyrket fantasy fungerer udmærket. Især den lidt for buttede og handlekraftige Ari og den traumatiserede Sebastian er godt og vedkommende beskrevet, og den onde og snu Teague er lige i øjet med sin grufulde og hensynsløse opførsel.\nOmskrivningen af eventyret fungerer udmærket, og i tilgift får nok mest den unge kvindelige læser en nydelig romance mellem de to hovedpersoner.\nRedwine synes med denne bog at have fundet en høj standard til sine eventyrfortolkninger, og det vil blive spændende at se, hvad kommende bind kan byde på.


Guide: Sådan slipper du nemt for spam med WordPress\nDu er her: Hjem » Plugins » Beskyt din WordPress side mod spamkommentarer\nI og med WordPress er verdens mest populære CMS, er det også meget udsat for angreb, f.eks. med spamkommentarer. Her er en guide til hvordan du kan slippe for størstedelen af disse.\nHvad er spamkommentarer\nHvordan ser spam i WordPress ud?\nGennemgå alle kommentarer inden udgivelse\nBrug et plugin til at afhjælpe spam\nHvad er spamkommentarer?\nSpam er udover at være et brand der sælger kød på dåse, også defineret således på Wikipedia siden for spam:\nSpam er en betegnelse for reklamer, man ikke selv har bedt om, som sendes via e-mail eller i nyhedsgrupper. Reklamerne har gerne til formål at lokke modtageren til at købe forskellige produkter via internettet.\nSiden den blev skrevet er nyhedsgrupper ikke så aktuelle mere, men det er kommentarer på blogs, og også her findes der i stor stil programmeret software, som kun har til formål at skrive kommentarer med links, på blogs som ikke er sikret mod det.\nOfte er spamkommentarerne på engelsk, hvor afsenderen skriver en masse ros for din fantastiske artikel (som de sjovt nok forstår selvom den er på dansk). Humlen er, at den indeholder links til sider, ofte er det reklamer for potenspiller eller lignende, men det kan også sagtens være for f.eks. kopivarer. De bliver lagt for at prøve at trække de sider de linker til, op på søgemaskinerne.\nNår din side indeholder dette, risikerer du i værste fald, at din side bliver bedømt for at være spam, og får en dårlig placering i søgemaskinerne, eller smidt helt ud. Det sender også et dårligt signal overfor de reelle læsere, som skal scrolle gennem en masse spam for at læse rigtige kommentarer.\nHerunder kan du se eksempler på 2 spamkommentarer jeg har fået på et andet site.\nGrundlæggende er der 3 muligheder:\nBruge plugins til at afhjælpe spam\nDet er selvfølgelig en mulighed at deaktivere for kommentarfunktionen. Det betyder dog også at folk med reelle hensigter ikke kan kommentere.\nDu kan vælge at deaktivere det på enkelte sider/indlæg. For at gøre dette skal du:\nGå til den aktuelle side/indlæg\nKlik på skærmindstillinger i toppen til højre, og vær sikker på at der er kryds i feltet “Diskussion”\nRul ned under indlæggets tekst m.m., og fjern krydset i “Tillad kommentarer”\nVil du deaktivere det for samtlige sider/indlæg, skal du istedet:\nGå til Indstillinger > Diskussion\nFjern krydset i “Tillad folk at skrive kommentarer til nye indlæg”\nSamme sted kan du også vælge at kommentarer skal godkendes inden de bliver offentliggjort. Det gør du ved at:\nSørg for der er kryds i “Kommentarer skal godkendes manuelt”\nEt ekstra niveau på denne er, at du kan lade folk kommenterer uden godkendelse, efter de har fået godkendt en kommentar, men det er ikke altid dette virker, medmindre man kan oprette en bruger på dit site.\nUlempen ved at gøre dette, er at det kan føles som om kommentarer modereres, og kun de positive udgives – altså en form for censur. Som standard skal kommentarer godkendes hvis de indeholder 2 links eller mere, hvilket ofte er tilfældet med spam.\nRent praktisk sker det ved at den mail du har angivet under generelle indstillinger får en besked, når der er kommentarer til bedømmelse. Du kan godkende eller afvise kommentaren direkte fra mailen, eller gøre det via kontrolpanelet på siden. Når du overvejer om du skal godkende eller afvise, så læg mærke til om kommentaren er relevant, eller om den stikker meget ud, f.eks. er på et andet sprog. Se også på hvilke sider der linkes til – om de virker reelle.\nEt af de bedste plugins du kan bruge, er faktisk installeret i WordPress som standard, og hedder Akismet. For at bruge det, skal de lige aktiveres og sættes op. Det foregår således:\nGå til Plugins > Installerede plugins\nKlik på “Aktiver” linket under Akismet Anti-Spam\nDer kommer nu en boks i toppen af siden, hvor du trykker på “Set up your Akismet Account”\nHvis du ikke har brugt Akismet før, skal du have lavet en API nøgle. Klik på “Få din API-nøgle” knappen, eller indtast din nøgle hvis du har en i forvejen\nKlikkede du på knappen, ser du nu Akismets hjemmeside, hvor du trykker på “ACTIVATE AKISMET”\nNu skal du oprette en WordPress.com konto, hvis du ikke har en i forvejen. Det gør du ved at udfylde felterne, og trykke på “Fortsæt” knappen\nNu skal du vælge hvilken licenstype du ønsker. Tager du “Personal” kan du selv sætte prisen, f.eks. til 0 kroner. Du kan også støtte det gode arbejde og betale for ydelsen\nNår du har valgt, spørger systemet om du vil tilføje dit site, og her trykker du “Activate this site”\nDu bliver nu taget tilbage til dit site, hvor nøglen nu er sat ind. For en sikkerheds skyld trykker jeg altid lige “Gem ændringer”\nNu er du beskyttet mod spam. Bemærk at du har muligheden for at vælge om Akismet automatisk skal fjerne spam, eller om det blot skal flytte det til en spam-mappe, så du selv manuelt kan gennemgå kommentarerne. De slettes dog automatisk efter 15 dage.\nDet gode ved at bruge dette plugin er, at du samtidig hjælper deres kunstige intelligens med hele tiden at blive bedre, så på den måde hjælper du også andre WordPress brugere med at blive fri for spam.


Politiet ransager BMW's hovedkvarter @ DBR Nyheder - De mærkeuafhængige autoværksteder Danmark\n›› Politiet ransager BMW's hovedkvarter\nPolitiet ransager BMW's hovedkvarter\nBMW's hovedkvarter blev ransaget af de tyske myndigheder for nylig på en mistanke om, at også BMW manipulerer med sine dieselbilers udstødning.\nMyndigheder ransagede for nylig BMW's hovedkvarter i München og en fabrik i Østrig på grund af mistanke om fusk med diesel-BMW'ers udledning af skadelige stoffer.\nDen tyske statsadvokat fortæller til nyhedsmediet Reuters, at ransagningen gik ud over BMW både i Tyskland og i Østrig. Myndighederne mistænker BMW for at bruge snyde-software og –hardware til at manipulere sine dieselbiler for at få dem til at fremstå mere miljøvenlige, end de rent faktisk er.\nOmkring 100 politifolk og andre embedsmænd ransagede BMW's hovedkvarter i München sammen med forskningsfaciliteter og en motorfabrik i Østrig. Mere præcist BMW's motorfabrik i Steyr med 4.500 medarbejdere. Her samles hver dag 6.000 motorer til BMW-biler.\nDen tyske anklagemyndighed fortæller, at der er indledt en efterforskning mod ukendte personer for bedrageri relateret til manipulation med udstødningsgasser.\n- Denne tidlige mistanke går på, at BMW har brugt snydeudstyr fast monteret i testbænke, fortæller anklagemyndigheden i en pressemeddelelse.\nVi er uskyldige\nBMW har længe bedyret sin uskyld i forhold til at snyde med målinger af skadelige partikler i udstødningsgasser og siger nu, at myndighederne ikke har fundet noget, der afslører en "målrettet manipulation" af udstødningsgasser.\nDen tyske bilproducent siger, at anklagemyndigheden undersøger "fejlagtigt placeret" software i omkring 11.400 BMW 750d og M550d-modeller.\nI sidste måned tilbagekaldte BMW 11.700 biler, fordi de mange biler havde fået installeret en fejlagtig programmeret motorstyringssoftware.


2019 - provosoriskbold - Page 4 - Golf reglerne - Vild med Golf\nMen den droppemulighed er jo altså netop en - mulighed - ikke et krav, så man kan lige så vel spille provisorisk som normalt\nJo, men du kan ikke aftale at nogen ikke må bruge reglen\nJeg har tit set folk, slå jern med den provisoriske, netop for at hul-scoren ikke løber amok. Vi har flere huller, hvor det er en helt reel problematik.\nHvis det er sådan, at man ikke med rimelighed kan ramme fairway i to forsøg med en driver. Burde man så ikke vælge at andet værktøj fra starten af?\n58 minutter siden, skrev Pastorius:\nNå nej - på den vis, så er jeg med igen\nPræcis min pointe. I de situationer hvor det er en fordel at bruge den regel er sandsynligheden for at den score kan bruges til noget som helst, alligevel minimal. Den regel har udelukkende indflydelse på spiltempoet for dem der vælger at bruge den.\n46 minutter siden, skrev Smut:\nDet er jo en helt anden snak, som ikke ændre på fordelen.\nDet er altså helt normalt for mig, at komme rundt med en vindende score, som har flere DB på kortet.\nJeg kan se, du siger det giver mening på jeres bane. Den har jeg ikke spillet, men jeg tænker den må være lidt halvskidt designet. Uanset så er OB noget fanden har skabt, og burde ikke være i spil på en golfbane.\nJeg tror faktisk at forskellen, på de baner vi spiller, er årsagen til uenigheden. Vi har flere huller, hvor man skal nå fri af træer, for at have et slag mod green. Og ja oob er noget som fanden, eller mangel på plads/dårlig design har skabt..\n😁 du ved hvor bredt jeg kan spille, det er sgu både 3. og 4. slag jeg ikke lærer en skid af og jeg kan slå lige skævt med 9 jernet som driveren hvis det tar’ mig 😁\njeg er nu sådan set enig, med det ene aber dabei at der såmænd godt kan være udfordrende huller som ikke er dårligt designet.\nFeks vores hul 11 er forholdsvist smalt 200 meter ude. Et kort slag gør det meget svært at score og et dårligt 3.slag/provisorisk gør det nærmest umuligt\n...men det er da ikke nødvendigt at slå den derud hvor der er smallest? Jeg har slået OB på det hul, men da ikke to gange i træk.\nMen hvis landings-området er smalt og bolden er ramt fint, men lidt off-line og dermed ryger oob, så er det da en hjælp, at man kan droppe ud i fairway og ikke løbe risikoen for at gentage fejlen.\nDet er jo lige det, men man skal bare huske, at det er ikke der hvor bolden ender der er boldens referencepunkt, men der hvor den skærer oob grænsen der definerer referencepunktet. Så hvis man vælger at slå en provisorisk bold lidt kortere ud med et jern, kan man måske opnå det helt samme og dermed spare et slag.\nNej det optimale er at slå forbi og har man en pålidelig draw i tasken er hullet fedt. 220-230 ude er det poplerne i højre man kan ende i, hvis ikke man rammer korridoren og skulle man endelig få slået langt og lige på en tør bane, løber bolden hurtigt langt igennem dogleg\nNu slog jeg heller ikke OOB to gange, men træerne i dogleg - som man rigtig gerne vil rundt om - gør at den kan springe derud.\nHvordan vil du "spare" et slag med en provisorisk bold? Du slår i begge tilfælde 4 slaget fra hvor din Provisoriske bold nu end lander. Ved at bruge den nye dropperegel så er du bare sikker på at ligge midt i fairway hvor bolden enten lander (lost ball) eller krydset OOB.\n6 minutter siden, skrev LilleP:\nJeps, du har ret My bad... Tanketorsk 😖


Kør-selv ferie i det vestlige Canada | West Canada Deluxe\nForside Nordamerika Canada Kør-selv ferie West Canada Deluxe\nLængde: 19 dage / 17 nætter • Priser fra kr. 15.035,-\nFå den ultimative kør-selv ferie i det vestlige Canada – fra anmelderroste lodges, storslået natur til hyggelige bjergbyer\nPå denne kør-selv ferie i Canada har vi inkluderet det absolut bedste, det vestlige Canada har at byde på.\nBo på håndplukkede lodges (se fx indkvartering i Ucluelet og Madeira Park) beliggende i naturskønne omgivelser langt fra alfarvej og besøg de både kendte, ukendte og lidt oversete nationalparker i det vestlige Canada.\nGlæd dig (blandt andet) til:\nHval- og bjørnesafari på Vancouver Island\nRuten er nøje tilrettelagt, så der er tid til at suge alle indtrykkene til sig. Desuden er ruten bevidst planlagt fra vest til øst, så du får de bedste forudsætninger for et stadigt stigende “begejstrings-barometer”, efterhånden som du bevæger sig mod de afsluttende bjergetaper i de canadiske Rocky Mountains.\nDu finder alle vores anmelderoste lodges her.\nVancouver – Vancouver Island – Ucluelet – Jasper og Banff National Park – Lake Louise\nFærgetur til Vancouver Island\nEfter tjek ud fra hotellet går turen atter til lufthavnen, hvor udlejningsbilen skal afhentes. Herfra går ruten nu syd for Vancouver, mod færgelejet i Tsawwassen, hvorfra færgen mod Vancouver Island afgår. Sejlturen fra Tsawwassen på fastlandet til Swartz Bay på Vancouver Island tager omkring halvanden time. Turen over det smukke Strait of Georgia kan nydes fra dækket på færgen.\nTuren fra Swartz Bay til Victoria er cirka 30 kilometer.\nFrodige skove, brede strande og barske klipper\nVelkommen til dit resort på klipperne helt ud til vandet\nFra Victoria går turen nu mod nord langs Vancouver Islands flotte østkyst og efterfølgende på tværs af øen frem til Ucluelet, som er at finde på Vancouver Islands vestkyst. Undervejs går ruten igennem Nanaimo, som er Vancouver Islands næststørste by, efter Victoria.\nGolf, mountain bike og vandretur\nEn hel dag til at udforske Ucluelet halvøen, som indbyder til udendørsaktiviteter og naturoplevelser af den helt store skuffe. Til lands kan du blandt andet prøve kræfter med et slag golf, en tur på mountain bike, spektakulære vandreruter eller de populære wildlife- og bjørnesafari ture.\nHvalsafari, dykning og fisketur\nTil vands er mulighederne også mange, her er der bl.a. kajak, fisketure, dykning, sejlture eller de populære hvalsafarier. Vil du opleve herlighederne fra luften, er dette også muligt på en flightseeing – sightseeing med fly.\nUcluelet er omgivet af vand og derfor er her mange strande, ikke nødvendigvis badestrande, men smukke og varierede strande, som også er et besøg værd.\nDag 6: Ucluelet – Courtenay (ca. 200 km.)\nTuren går nu tilbage til Vancouver Islands østkyst, nærmere bestemt byen Courtenay. Courtenay er en hyggelig og atmosfærefyldt by, der byder på et udvalg af lokale butikker, caféer og restauranter i centrum. Omkring byen er der rig mulighed for at opleve storslået natur og prøve kræfter med forskellige former for aktiviteter.\nDag 7: Courtenay – Madeira Park\nFærgesejllads og køretid\nTid til at lægge Vancouver Island bag dig og fortsætte turen tilbage til fastlandet. Turen går nu ca. halvanden time med færge fra Comox til Powell River. Efter endnu en flot køretur langs kysten ad Sunshine Coast Highway, venter endnu en kort færgesejlads fra Saltery Bay til Earls Cove. Efter en meget kort køretur er du fremme ved Painted Boat Resort Spa & Marina, som ligger idyllisk placeret i den lille by, Madeira Park, på the Sunshine Coast. Fra hotellet er der udsigt ud over vandet og den hyggelige lokale marina.\nDag 8: Madeira Park\nNatur, dyreliv og afslapning\nDagen er fri til at nyde de smukke omgivelser, lodgen og området. Der er flere muligheder for at komme ud i naturen, bl.a. på en zodiac tur, hvor du kommer forbi småøerne i fjorden, små vandfald og tæt på områdets rige og varierede dyreliv. Vil du gerne ud på egen hånd, er det også muligt at leje både kano, kajak, mountain bikes og fiskeudstyr. Lodgen har en stor træterrasse helt ned mod fjorden. Så der er også mulighed for en stille stund, hvor du bare læner sig tilbage og nyder udsigten.\nDag 9: Madeira Park – Whistler\nTid bag rattet\nDer tages afsked med Painted Boat Resort Spa & Marina, og turen går atter med færge. Denne gang er ruten Langdale – Horseshoe Bay og sejltiden er begrænset til kun 40 minutter.\nFra Horseshoe Bay går turen nordpå ad Sea-to-Sky (Highway 99). Det er en helt fantastisk køretur, som byder på smukke udsigter, dramatiske bjerge, høje vandfald og rig mulighed for at gøre fotostop undervejs – afsæt tid til dette.\nFremme i Whistler kan der spilles golf i skyggen af bjergene, hikes langs de endeløse stier og høje alpine enge. Oplev spektakulære gletsjere på hesteryg eller prøvkræfter med vild white water rafting. Slut dagen af med at nyde de hyggelige omgivelser i Whistler by.\nCowboystemning i Kamloops\nRanchen, Nikiska Ranch Lodge & Cabins, hvor der skal overnattes ligger mere eller mindre i Wells Gray Provincial Park, så naturen og sceneriet du omgiver dig med her, er helt fortræffeligt.\nHar du tiden, kan du alternativt opgradere til et 3-nætters ophold på Pyna-tee-ah Lodge. Opholdet inkluderer 2 heldags bjørnesafari med guide samt alle måltider. Læs mere om Pyna-tee-ah Lodge her\nUdforsk Wells Gray Provincial Park\nTilbring dagen med at udforske denne fantastiske naturpark med klippeskråninger, store søer og høje vandfald, bl.a. det smukke Helmcken Falls med sine 140 meter. Wells Gray Provincial Park kan opleves til fods på adskillelig afmærkede vandrestier, men det er også muligt at komme rundt f.eks. på hesteryg. Parken kan også opleves til vands, enten i kano på søerne eller river rafting på en af floderne.\nPassér dybe kløfter, høje vandfald og brusende floder\nTuren fortsætter i dag ad Yellowhead Highway, endnu en af Canadas naturskønne vejtrækninger. Her passeres dybe kløfter, høje vandfald, brusende floder og imponerende bjerge i de canadiske Rocky Mountains. Undervejs går turen også forbi Mt. Robson, som rejser sig næsten 4.000 meter over havets overflade, og dette er dermed det højeste bjerg i de canadiske Rockies.\nKort før Jasper forlader du British Columbia og krydser grænsen til Alberta, hvor resten af turen skal køres.\nTag på eventyr i Jasper National Park\nJasper er en mindre by, som er omkranset af en smuk nationalpark. Jasper National Park er næsten 11.000 km² stor, hvilket svarer til omkring en fjerdedel af Danmarks areal. Her er mindst 1.000 kilometer vandreruter at vælge imellem, så der er rig mulighed for at opleve områdets dybe kløfter, brusende floder og fantastiske bjerge. Få et overblik over herlighederne ved The Whistlers, der nås med en kort tur i svævebane til 2.500 meters højde. Et andet godt mål for en tur kunne være Maligne Canyon, der er den længste kløft i bjergkæden. Eller hvad med en gåtur langs Maligne Lake, der er dannet af smeltevand fra gletsjere? Mulighederne er mange.\nKør med Lake Louise af verdens allersmukkeste vejstrækninger\nTuren fortsætter nu mod Lake Louise mod syd, og det er ikke hvilken som helst køretur, der venter forude. Det er nemlig Icefields Parkway, som er en af verdens allersmukkeste vejstrækninger. Undervejs er der masser af muligheder for at gøre stop og forevige de smukke omgivelser af bjerge, floder og søer. På ruten kan du også opleve Nordamerikas største samling af gletsjere, Columbia Icefields, hvor adskillige gletsjere løber sammen og danner et område, der dækker et areal på cirka 325 km². På en udflugt kan du opleve den ene, Athabasca gletsjeren, helt tæt på. Udflugten foregår med et specialdesignet køretøj. Afslutningsvis er der en udsigtstur i en Glacier Skywalk.\nUdsigt til den dybblå Lake Louise\nDagens slutdestination, den dybblå Lake Louise, er måske en af de mest ikoniske seværdigheder i det vestlige Canada, og det er ikke uden grund. Det er virkelig et flot syn, der venter her. Kør evt. også til den mindst ligeså smukke, Moraine Lake, som ligger kun en kort køretur herfra.\nBjergstier, svævebane og varme kilder\nOmkring Banff ligger Canadas ældste nationalpark, der bl.a. byder på Bow Falls og svævebanen til Sulphur Mountain. Bjergtinden kan også nås til fods ad en seks kilometer lang bjergsti, der starter bag det seværdige Banff Springs Hotel. I Upper Hot Springs kan du efterfølgende hvile benene i det 45 grader varme kildevand og samtidig beundre den eventyrlige udsigt mod bjergene.\nTid til at vende snuden mod Danmark\nFlyrejse Danmark - Vancouver/Calgary t/r, inkl. gældende skatter og afgifter\nBo i moderne og eksklusive omgivelser helt ud til Vancouver Islands rå vestkyst ved Ucluelet, kun 40 kilometer fra Tofino.\nResortet er opført på klipperne helt ud til vestkysten på Vancouver Island. Omgivelserne er rå, men et dybt fascinerende syn, når det nydes inde fra resortets eksklusive rammer. Læs mere…\nDer kan arrangeres mange forskellige udflugter i området, f.eks. kajak, sejlture, hvalture, surfing og flightseeing – sightseeing med fly.\nDe lyse og moderne værelser er alle indrette med store gulv-til-loft vinduer og møbleret balkon, så omgivelserne også kan nydes, når du opholder dig på værelset. Derudover er alle værelser indrettet med et mindre fuldt udstyret køkken, (gas)pejs, badeværelse med kar, TV samt adgang til gratis wifi.\nPriser fra: DKK 1.415,-\nPriser fra: DKK 665,-\nPriser fra: DKK 425,-\nPriser fra: DKK 630,-


Sådan afinstalleres fabriksapps med System App Remover - The Happy Android\nDer er tidspunkter, hvor vi køber en mobiltelefon eller en tablet, og den kommer inficeret med applikationer, som producenten kræver, at vi holder installeret. De kan ikke slettes, de går ikke engang væk med varmt vand, og hvis vi også allerede bruger andre apps, der gør det samme, men bedre, optager vi lagerplads helt unødigt.\nFjernelse af systemapp er et program til rootbrugere, der giver dig mulighed for at afinstallere enhver app fra en Android-terminal, endda system- eller fabriksapps, som er forudinstalleret som standard.\nSystem App Remover: et grundlæggende værktøj til at afinstallere ethvert program\nDenne gratis app har mere end 10 millioner downloads på Google Play og er en af rodapplikationerne par excellence af enhver superbruger, der er sit salt værd. Dens brugervenlighed og dets egenskaber gør det til et enormt funktionelt værktøj:\nGiver dig mulighed for at afinstallere system- og brugerapps.\nFlyt applikationer til SD-kortet.\nFlyt apps til enhedens interne hukommelse.\nGiver dig mulighed for at scanne, installere og slette apk-filer i SD-hukommelsen.\nSådan afinstalleres en fabriksapp på Android\nFor at slippe af med en hvilken som helst systemapp behøver vi kun at vise sidemenuen til Fjernelse af systemapp og klik på "System-app”. Vi får vist en liste over de apps, der er forudinstalleret som standard på enheden, såsom de typiske apps som Google Play Musik, Google Play Bøger og lignende.\nAllesammen de har en legende der angiver, om applikationen kan afinstalleres uden problemer, eller om det er en kritisk app til systemet. Der er i alt 3 typer:\nDen kan slettes (den har ikke nogen forklaring).\nDet anbefales kun at afinstallere de apps, der er markeret som flytbare. I andre tilfælde kan vi tage risici og tvinge afinstallationen, men vi kan skade systemet, så det er en opgave, som vi skal udføre med stor omhu.\nFor at afinstallere en fabriksapp skal du bare vælge den og klikke på "Afinstaller”.\nEn anden fordel er, at selvom vi sletter en applikation, går den til papirkurven, så vi altid kan gå til den og gendanne den.\nMed System App Remover (eller Appfjerner, som han kalder sig på spansk) en dør så nødvendig som den for at kunne afinstallere det program, vi ønsker på vores telefon. Hvis vi har rodtilladelser, er det vigtigt at gøre en god rengøring af bloatware på Android.


Effektanalyser af VEU-indsatsen i Danmark er i gang. Formålet er at tilvejebringe en systematisk forskningsbaseret viden om effekterne af VEU. Den første rapport om effekter af VEU indsatsen på indvid- og samfundsniveau forventes offentliggjort her i oktober. Den sidste rapport om effekter på virksomhedsniveau forventes offentliggjort i december. Læs artiklen om arbejdet med effektanalyser på virksomhedsniveau.\nUdvikling af modelforslag til et nationalt kompetencebarometer, der indeholder centrale nøgletal. Læs artiklen om kompetencebarometeret.\nEvaluering af voksenvejledningsnetværkene. Der kommer to notater medio oktober, som er erfaringsopsamlinger og evalueringer af voksenvejledningsnetværkene til brug for opbygning af de nye VEU-centre. Den 3. december holder NCK en konference og her vil dette være et hovedprogrampunkt.\nEn stor opgave i NCK er læringsformer og motivation. Der er allerede to rapporter om læringsformer og motivation med vægt på, hvordan man motiverer i uddannelse. Den nye og tredje rapport om styrket motivation for deltagelse i AMU aktiviteter, har hovedvægten på motivation til deltagelse i undervisningen. I foråret 2010 følger vi op med en konference om emnet, herunder også om rekruttering - det vil sige motivation til deltagelse i uddannelse. Læs rapporten "Styrket motivation for deltagelse i AMU-aktiviteter - hvad skal der til?"\nAnerkendelse af realkompetencer er også et meget aktuelt emne. Der kommer en rapport i december 2009, som er sammenfatningen af anvendelsen af realkompetencer. Hvilke problemer bliver rejst i den sammenhæng?\nIntegration af almene og erhvervsrettede uddannelser er en af vores forsknings- og analyseopgaver. Forskningsoversigt over transfer fra uddannelse til arbejde er færdig og kan hentes på hjemmesiden, eller man kan få et hæfte tilsendt. Transfer er et meget centralt emne i pædagogikken og handler om, hvordan man kan overføre det man lærer i en uddannelsessituation til en anvendelsessituation. Forskningsoversigten er baseret på internationale resultater og ligger til grund for den endelige rapport, der forventes færdig i februar 2010. rapporten beskæftiger sig ikke alene med forholdene mellem uddannelse og arbejde, men også mellem uddannelser, fx mellem FVU og AMU, fx mellem de almene uddannelser og de erhvervsrettede uddannelser.\nMetoder og redskaber til kompetenceudvikling er en stor opgave. Første temahæfte januar 2009 og kan hentes på hjemmesiden. Andet og tredje temahæfte udkommer i dette efterår. De fortæller om konkrete eksempler på, hvordan man laver kompetenceudvikling på forskellige typer af virksomheder.\nIntegration gennem voksen- og efteruddannelse på nordisk plan. En komparativ undersøgelse, der beskæftiger sig med nordiske strategier for integration og best practice. Rapport foreligger 1. december 2009. Læs mere om projektet.\nCooporative Learning inden for VUC området. CL er en ny pædagogisk metode, som breder sig. Inden for VUC er der et ønske om at bruge denne model, fordi man ønsker at fastholde unge voksne i de almene uddannelser. Projektet er forankret i Region Hovedstaden og det omfatter både læreruddannelse og måling af, om det lykkes at fastholde de unge, og om de får udviklet kompetencer. Projektet omfatter to forskningsoversigter. Dels en international forskningsoversigt over effekten af voksenlæreruddannelse. Dels en forskningsoversigt over hvad der virker. Hent forskningsoversigten (pdf).\nNordisk netværk for voksnes læring. Her er især to emner særligt interessante. Professionalisering af voksenlæreren, hvor der er planlagt et arbejdsseminar den 18.-19.januar 2010 og nordisk konference 1.-2. marts 2010. Formålet er at samle internationale, nordiske og danske erfaringer inden for dette emne.\nCenterleder Bjarne Wahlgren, tlf. 8888 9441, wahlgren@dpu.dk\nOops, an error occurred! Code: 20220626105659845baf86